वर्तमानमे परिवर्तनक बहुतो साधनक बीचइ रेलखंड उपेक्षाक दंश झेलि रहल अछि आऐहन बुझाइत अछि जे पूर्णिया जंक्शन सऽ मधेपुरा धरिक क्षेत्र टापू बनि कऽ रहि गेल। एहि कारणे क्षेत्रवासीकेँ लेल सड़क मार्ग टा एकमात्र सहारा बनल अछि। दिन-प्रतिदिन सवारी गाड़ीक बढ़ैत संख्या, निजी वाहन पर निर्भरताक कारण आ एनएच 107 केर बदहालीक कारण कम दूरीक यात्रामे लागय वला घंटाक समय लोकक परेशानी बढ़ा रहल अछि। बरख 2008 मे कोसीमे आएल बाढ़िक बीच ध्वस्त भेल व्यवस्था केँ अखन धरि ठीक-ठाक नहिँ कैल जयबा सऽ पूर्णिया आ मधेपुराक लोक आक्रोशित छथि।
 लोककेँ आशा जागल छल जे बड़ी लाईन बनलाक बाद सऽ एक्सप्रेस ट्रेनक परिचालन सेहो शुरू भऽ जाएत जाहि सऽ पैघ दूरी केर यात्रामे सुविधा होएत मुदा एहन अखन धरि नहिँ भऽ सकल अछि आ लोककेँ 2012 मे ट्रेन पर चढ़बाक सपना सपने रहि गेल। 2010 धरि सहरसा सऽ पूर्णिया जंक्शन आ बनमनखी सऽ बिहारीगंज केँ बड़ी लाईन सऽ जोड़ि देबाक लक्ष्य राखल गेल छल। 1 जनवरी 2012 सऽ उक्त रेलखंड मेगाब्लॉक लेल गेल छल आ 6 जून 2012 धरि काज पूरा लेबाक लक्ष्य छल जे पूर नहिँ भऽ सकल। बिहारक तीनू रेलमंत्री रामविलास पासवान, नीतीश कुमार आ लालू प्रसाद यादव आमान परिवर्तनक काज पूरा करएबाक घोषणा अप्पन-अप्पन मंत्रित्व कालमे कएने छलैथ मुदा घोषणा कागजे धरि सीमित रहि गेल। इ रेलखंड सैंकड़ों गामक लोकक लाईफ लाईन अछि जखन की आमान परिवर्तनक काज बहुत धीरे-धीरे चलि रहल अछि। 